### 7.     Godkendelse af forslag til Udviklingsstrategi 2019-2030

**Åbent**

Sagsnr.: 326-2018-25444       J.nr.: 01.02.03           Dokumentnr.:
326-2019-166857

**Sagstype**

Beslutning

**Resume og sagens baggrund**

Kommunalbestyrelsen vedtog den 31. oktober 2018 en
procesplan for at kunne sende en udviklingsstrategi i offentlig høring inden
årsskiftet 2019/20. Den 27. februar 2019 var der KB-temamøde om Udviklingsstrategien
og FN’s 17 Verdensmål. Den 28. februar 2019 mødtes medlemmer af
kommunalbestyrelsen med borgere og repræsentanter fra virksomheder,
organisationer, foreninger mfl. for at drøfte strategiens temaer og FN’s 17
Verdensmål. Et forslag til Udviklingsstrategi fremlægges nu til godkendelse.

**Indstillinger**

Direktionen indstiller

1.    at *’Kalundborg
Kommunes udviklingsstrategi frem mod 2030 – mangfoldige ressourcer og
samarbejde i fællesskaber’* vedtages til offentlig fremlæggelse i 8 uger med
påbegyndelse i august 2019

2.    at
administrationen bemyndiges til at foretage evt. redaktionelle rettelser til
forslaget inden offentlig fremlæggelse

3.    at
Kommunalbestyrelsens vision: ’Kalundborg kommune er et godt sted at bo og leve,
arbejde og drive virksomhed’ ændres til ’Kalundborg kommune er et godt sted at
bo og leve, uddanne sig, arbejde og drive virksomhed’

4.    at
administrationen bemyndiges til at foretage konsekvensrettelser, hvis pkt. 3
godkendes, så visionens ordlyd kan blive opdateret fx på kommunens hjemmeside,
i kommuneplanen i forbindelse med den kommende revision og generelt ved
eventuelle genoptryk af kommunens materialer, hvor visionsteksten har en
fremtrædende plads

**Behandling**

Økonomiudvalget, Kommunalbestyrelsen

**Sagsfremstilling**

Udviklingsstrategiens formål

’[adresse] udviklingsstrategi frem mod 2030 – mangfoldige
ressourcer og samarbejde i fællesskaber’ (bilag 1) er Kommunalbestyrelsens
vurdering af og strategi for kommunens udvikling. Strategien tager sit
udgangspunkt i Kommunalbestyrelsens overordnede vision for kommunens udvikling.
Visionen sætter retningen – den viser, hvor vi vil hen. Udviklingsstrategien
beskriver, *hvordan* vi med udgangspunkt i en helhedsorienteret tilgang på
tværs af sektorer vil arbejde for at visionen bliver til virkelighed.
Udviklingsstrategien skal beskrive revisionsomfanget af den kommende
kommuneplan. Kommuneplanen beskriver de fysiske rammer for udviklingen.
Politikker, strategier og handlingsplaner (nuværende og kommende)
konkretiserer, hvordan vi vil nå vores mål.

Udviklingsstrategiens opbygning

Forslaget til Udviklingsstrategi består af et tværgående
tema om bæredygtig udvikling i byen og på landet, samt fem temaer om
henholdsvis bosætning, erhverv og beskæftigelse, velfærd, uddannelse og
infrastruktur. Kommunalbestyrelsens mål for kommunens udvikling fremgår af de
enkelte temaer. Mange mål kan imidlertid kun blive indfriet, når flere parter
samarbejder. Derfor er der under overskriften: ’Mangfoldige ressourcer og
fællesskaber på tværs’ vist fire eksempler på komplekse udfordringer
henholdsvis klima, boliger, sundhed og uddannelse. Det er eksempler på områder,
hvor borgere, virksomheder, foreninger, myndigheder mfl. med fordel kan gå
sammen om at realisere målene. Sidste del af Udviklingsstrategien handler om
det forarbejde (politikudvikling og borgerinddragelse), der ligger til grund
for strategien. Der er redegjort for, hvordan Kommunalbestyrelsen forholder sig
til den kommende revision af kommuneplanen, og der er en redegørelse for
planlægning gennemført siden vedtagelsen af den gældende kommuneplan. Der er
udarbejdet et baggrundsnotat til Udviklingsstrategien, der redegør nærmere for
udviklingsstrategiens temaer og problemstillinger. Kommunalbestyrelsen kan
forefinde et eksemplar fremlagt på rådhuset i direktionssekretariatet.

Forslag om tilføjelse til Kommunalbestyrelsens
overordnede vision

Alle temaer i strategien forholder sig til
Kommunalbestyrelsens overordnede vision, om at Kalundborg kommune er et godt
sted at bo og leve, arbejde og drive virksomhed. Med dette forslag til
udviklingsstrategi bliver betydningen af uddannelse for den enkelte og for
samfundet som helhed særligt fremhævet. For at understrege vigtigheden er der
lagt op til at få skrevet begrebet ’uddannelse’ ind i Kommunalbestyrelsens
vision, så den fremover lyder: ’Kalundborg kommune er et godt sted at bo og
leve, uddanne sig, arbejde og drive virksomhed’.

FN’s 17 Verdensmål og Udviklingsstrategien

Udviklingsstrategi 2019-2030 kobler sig til FN’s 17
Verdensmål for bæredygtig udvikling, og der har været afholdt temamøde for
Kommunalbestyrelsen om emnet den 27. februar 2019. Den 28. februar 2019 blev
der holdt en tværfaglig workshop ’Bæredygtig kommune – Kalundborg 2030’ med
forskellige interessenter (politikere, borgere, repræsentanter fra foreninger,
organisationer og virksomheder). Der var oplæg om FN’s 17 Verdensmål og
gruppedrøftelser, der tog udgangspunkt i Udviklingsstrategiens temaer.
Derudover har der i april 2019 været indledende drøftelser i de politiske
udvalg (TMU, SU, BFU, KFU, ÆSU, ØK) om mulighederne for at koble de globale
Verdensmål med den nære og lokale indsats for at opnå bæredygtig
udvikling.?Børn- og Familieudvalget har på deres møde 3. april 2019
ønsket at Fælleselevrådet får en stemme i processen omkring
Udviklingsstrategien. Udvikling og Børn, Læring og Uddannelse er i dialog om at
kunne afholde en workshop i samarbejde med Fælleselevrådet. Workshoppen skal
være målrettet de unge, der kan arbejde med de temaer i Udviklingsstrategien og
de FN’s Verdensmål, der interesserer dem.

Planlovens bestemmelser

En udviklingsstrategi (planstrategi) er et lovpligtigt
dokument, som Kommunalbestyrelsen i henhold til planloven skal offentliggøre
inden udgangen af 1. halvdel af valgperioden. Kommunalbestyrelsen fastsætter en
frist på mindst 8 uger for fremsættelse af ideer, forslag m.v. og kommentarer
til den offentliggjorte strategi. Kommunen kan vælge at afholde offentlige
møder i høringsperioden. Udviklingsstrategien sætter retningen for den kommende
kommuneplan ved at angive de strategiske indsatsområder, som
Kommunalbestyrelsen vil arbejde med i den kommende kommuneplanperiode. Desuden
skal Kommunalbestyrelsens beslutning om revisionsomfanget af den kommende
kommuneplan offentliggøres med udviklingsstrategien.

Inddragelse af offentligheden

Kommunalbestyrelsen er løbende i dialog med mange forskellige
interessenter. Denne dialog fungerer som en optakt til formuleringen af den
samlede strategi for kommunens udvikling. Der har således været dialogmøder,
workshops og andre arrangementer, hvor politikerne har haft lejlighed til at
drøfte perspektiverne for kommunens udvikling med offentligheden. Borgere,
foreninger, virksomheder mfl. har i denne og forrige valgperiode således
løbende bidraget med deres idéer, forslag og synspunkter om vidt forskellige
emner som fx bosætning, folkeskolen, 'Det gode børneliv',
landdistriktsudvikling, kollektiv trafik, Kultur- og bevægelsesparken i Høng og
den Bynære Havnepark i Kalundborg. Borgere, virksomheder og
foreningsrepræsentanter mødtes den 28. februar 2019 jf. ovenstående beskrivelse
med medlemmer af Kommunalbestyrelsen og gav deres bud på, hvordan kommunen kan
udvikle sig i en bæredygtig retning. Den 26. marts 2019 mødtes medlemmer af
Kommunalbestyrelsen med lokale virksomheder til en dialog om erhvervslivets
udviklingsmuligheder. På planseminarerne i 2018 og 2019 har kommunalbestyrelsen
bl.a. drøftet emner som uddannelse og socialøkonomi.

Hvis Kommunalbestyrelsen kan godkende det foreliggende
forslag til Udviklingsstrategi, er det planen at sende Udviklingsstrategien i
offentlig høring efter sommerferien, så høringsperioden begynder den 12. august
og slutter den 14. oktober 2019.

**Økonomiske konsekvenser**

Ingen.

**Økonomiudvalgets møde den 19.
juni 2019:**

Anbefales med redaktionelle ændringer.

Det foreslås, at der afholdes et præsentationsmøde om udviklingsstrategien,
når høringen er tilendebragt.

**Bilag**

|  |  |
| --- | --- |
| Forslag til Udviklingsstrategi 2019 til 2030\_høring | 326-2019-166717 |